Meat Loaf

Meat Loaf (oikealta nimeltään Marvin Lee Aday, 27. syyskuuta 1947 Dallas, Texas – 20. tammikuuta 2022 Nashville, Tennessee) oli yhdysvaltalainen rocklaulaja ja näyttelijä.
Elämä ja ura.
Meat Loaf syntyi Dallasissa vuonna 1947. Hänen vanhempansa olivat gospellaulajia. Myöhemmin taiteilijanimekseen ottamansa lempinimen Meat Loaf, ’lihamureke’, hän sai isältään jo lapsuudessaan.
Muutettuaan Los Angelesiin vuonna 1967 Meat Loaf perusti yhtyeen, joka tunnettiin nimillä Meat Loaf Soul ja Popcorn Blizzard. Yhtye esiintyi kuuluisien yhtyeiden lämmittelijänä.
Kiertäessään "Hair"-musikaalin mukana maata Meat Loaf levytti Detroitissa näyttelijätoverinsa Stoneyn kanssa albumin "Stoney &amp; Meat Loaf" (1971). Sen jälkeen hän esiintyi New Yorkissa "Rainbow"-musikaalissa sekä "More Than You Deserve" -musikaalissa, jonka oli kirjoittanut pianisti Jim Steinman. Meat Loaf esiintyi myös kulttielokuvassa "The Rocky Horror Picture Show" ja lauloi Ted Nugentin levyllä "Free-for-All" (1976).
Meat Loaf ja Jim Steinman tekivät yhteisen kiertueen, ja vuonna 1977 Meat Loaf lauloi Steinmanin kirjoittamaa musiikkia rockoopperamaisella albumilla "Bat Out of Hell". Albumi myi erittäin hyvin, teki Meat Loafista kuuluisan, ja siltä nousi listoille kolme singleä, ”Two Out of Three Ain’t Bad”, ”Paradise by the Dashboard Light” ja ”You Took the Words Right Out of My Mouth”.
Meat Loafin toisella sooloalbumilla "Dead Ringer" (1981) ei kuulla Steinmanin kirjoittamia kappaleita. Sitä seuranneet albumit "Midnight at the Lost and Found" (1983), "Bad Attitude" (1984) ja "Blind Before I Stop" (1986) eivät myyneet edellisten tavoin. Meat Loaf julisti konkurssin ja ryhtyi parantelemaan konsertoinnista kärsinyttä ääntään.
Meat Loaf ja Steinman palasivat yhteen vuoden 1993 albumilla "", joka jatkaa vuoden 1977 albumin tarinaa ja musiikillista tyyliä. Albumi myi miljoonia ja tuotti hittisinglen ”I’d Do Anything for Love (But I Won’t Do That)”. Albumia seurasi ilman Steinmania tehty "Welcome to the Neighborhood" (1995). Konserttikokoelmalevy "Live Around the World" seurasi seuraavana vuonna.
Meat Loafin ensimmäinen uutta musiikkia sisältänyt albumi kahdeksaan vuoteen oli "Couldn’t Have Said It Better" (2003). Ilman Steinmania tehty, mutta hänen vanhaa tuotantoaan hyödyntänyt "" julkaistiin vuonna 2006.
Meat Loaf julkaisi vielä muutaman albumin ennen kuolemaansa vuonna 2022. Hänen viimeinen albuminsa "Braver Than We Are" (2016) on jälleen yhteistyötä Steinmanin kanssa.
Musiikin lisäksi Meat Loaf näytteli yli 65 elokuvassa, mukaan lukien "Fight Club", "Focus" ja "Wayne’s World".
Suomessa Meat Loaf esiintyi Nummirockissa vuonna 1989 ja Helsingin jäähallissa vuonna 2008.
Terveysvaivat ja kuolema.
Meat Loaf kärsi uransa aikana useista terveysvaivoista. Taukonsa aikana 1990-luvun taitteessa hän kärsi mielenterveysongelmista ja alkoholin liikakäytöstä. 2000-luvulla hän romahti kolme kertaa esiintymislavalla. Hänelle diagnosoitiin Wolff–Parkinson–Whiten oireyhtymä vuonna 2003, ja hän kävi sydänleikkauksessa ja polvileikkauksessa. Vuonna 2019 hän joutui yli kuukaudeksi sairaalaan pudottuaan lavalta keskustelutilaisuudessa.
Meat Loaf kuoli 20. tammikuuta 2022. Kuolinsyytä ei ole virallisesti julkistettu, mutta hänen epäillään kuolleen koronavirustautiin.
Perhe.
Meat Loaf oli kahdesti naimisissa. Ensimmäisestä liitosta hänellä on ottotytär, laulaja Pearl Aday, ja toisesta liitosta Deborah Gillespien kanssa oma tytär, näyttelijä Amanda Aday.